নিজস্ব প্রতিবেদন: ''বিজেপিকে বলছি ভাল কোচ দেখুন। এ কোচ কোনওদিন মাঠেই নামেননি।'' মুকুল রায়ের নাম না করে খোঁচা দিলেন তৃণমূলের মহাসচিব পার্থ চট্টোপাধ্যায়।  শনিবার ক্যানিংয়ে তৃণমূলের সভায় মুকুলের নাম না করে পার্থ চট্টোপাধ্যায় বলেন, ''কুত্সা করে লাভ হবে না। ভোটেই দাঁড়াননি। পাড়ার মোড় থেকে রেলমন্ত্রী বানিয়েছি। পাড়ার মোড় থেকে জাহাজমন্ত্রী বানিয়েছি। দলের প্রধান করেছি। আমাদের দলে থেকে সব ভোগ করলেন, আর আমাদেরই লাথ মারলেন। ছিল রেলের মাল সাপ্লায়ার হয়ে গেল রেলমন্ত্রী।'' এরপরই পার্থর কটাক্ষ,  বিজেপিকে বলছি ভাল কোচ দেখুন, এ কোচ কোনওদিন মাঠেই নামেননি।  এদিনই প্রথমে বিজেপির রাজ্য দফতরে সাংবাদিক বৈঠক, পরে উলুবেড়িয়ার জনসভায় তৃণমূলকে আক্রমণ শানান মুকুল রায়। বিজেপির রাজ্য দফতরে মুকুল অভিযোগ করেন, অভিষেক বন্দ্যোপাধ্যায় আদালতে হলফনামা দিয়ে জানিয়েছেন, মমতা বন্দ্যোপাধ্যায় সম্মতিতেই ট্রেডমার্কের স্বত্বের আবেদন করেছিলেন তিনি।